b'\n_START_ARTICLE_\nAndrius Vai\xc5\xa1nys\n_START_SECTION_\nBiografija\n_START_PARAGRAPH_\n1989 m. Vilniaus universiteto Istorijos fakultete baig\xc4\x97 \xc5\xbeurnalistikos studijas. 2003 m. apgyn\xc4\x97 humanitarini\xc5\xb3 moksl\xc5\xb3 daktaro disertacij\xc4\x85 \xe2\x80\x9eSpaudos ir valstyb\xc4\x97s santykiai Lietuvoje 1918\xe2\x80\x931940\xe2\x80\x9c._NEWLINE_Nuo 1989 m. VU Istorijos fakulteto Spaudos \xc5\xbeurnalistikos katedros, nuo 1991 m. Komunikacijos fakulteto (KF) \xc5\xbdurnalistikos instituto mokslo darbuotojas, d\xc4\x97stytojas. 1993\xe2\x80\x931996 m. Var\xc5\xa1uvoje dirbo vert\xc4\x97ju Lietuvos ir Lenkijos oficialiuose dvi\xc5\xa1aliuose politikos, teis\xc4\x97s, ekonomikos delegacij\xc5\xb3 susitikimuose. 1997\xe2\x80\x932006 m. Lietuvos Respublikos Seimo kanceliarijos Seimo ry\xc5\xa1i\xc5\xb3 su visuomene skyriaus vadovas. 2006-2008 m. VU KF \xc5\xbdurnalistikos instituto direktorius. 2007\xe2\x80\x932017 m. \xc4\x97jo VU Komunikacijos fakulteto dekano pareigas. Nuo 2003 m. sausio m\xc4\x97n. iki 2016 m. gruod\xc5\xbeio m\xc4\x97n. buvo Seimo Lituanistikos tradicij\xc5\xb3 ir paveldo \xc4\xafprasminimo komisijos sekretorius. Nuo 2011 m. \xe2\x80\x93 Lietuvos nacionalin\xc4\x97s Martyno Ma\xc5\xbevydo bibliotekos Mokslo tarybos pirmininkas. Vilniaus universiteto Kult\xc5\xabros centro Pl\xc4\x97tros tarybos pirmininkas.\n_START_SECTION_\nMokslin\xc4\x97, pedagogin\xc4\x97, vadybos ir visuomenin\xc4\x97 veikla\n_START_PARAGRAPH_\nDirbdamas Seimo kanceliarijoje pareng\xc4\x97 Seimo ry\xc5\xa1i\xc5\xb3 su visuomene strategij\xc4\x85 (patvirtint\xc4\x85 Seimo kanclerio 1998 m.), kurios pagrindinis principas - parlamento atvirumas. Nauja dokumento redakcija parengta 2002 m. Suk\xc5\xabr\xc4\x97 Seimo r\xc5\xabm\xc5\xb3 istorin\xc4\x97s aplinkos interjero koncepcij\xc4\x85, surinkdamas istoriografin\xc4\x99 med\xc5\xbeiag\xc4\x85 Lietuvos archyvuose ir i\xc5\xa1 dalies koncepcij\xc4\x85 \xc4\xafgyvendino 1999 - 2005 m. (Seimo I - Kovo 11-osios) r\xc5\xabmuose, pasi\xc5\xabl\xc4\x99s nespalvot\xc4\x85, dokumentin\xc4\xaf istorinio \xc4\xafvykio fotografin\xc4\xaf pasakojim\xc4\x85. _NEWLINE_VU Komunikacijos fakulteto profesorius. Tyrin\xc4\x97ja valstyb\xc4\x97s ir spaudos (\xc5\xbeiniasklaidos) santykius, valstybin\xc4\x97s propagandos raid\xc4\x85. \xc5\xa0iuo istorinio ir aktualaus konflikto aspektu Vilniaus universitete skaito \xc5\xbeurnalistikos teorijos, politin\xc4\x97s komunikacijos, \xc5\xbeurnalistikos istorijos, reklamos (iki 2003), kritikos teorijos paskaitas. _NEWLINE_2017 m. jo teikimu VU Komunikacijos fakulteto taryba, gavusi mokslinink\xc5\xb3 grupi\xc5\xb3 parai\xc5\xa1kas, veikusiuose fakulteto institutuose \xc4\xafk\xc5\xabr\xc4\x97 katedras, tod\xc4\x97l \xc5\xbdurnalistikos institute buvo patvirtintos 3 katedros: Politin\xc4\x97s komunikacijos, Retorikos, \xc5\xbdurnalistikos ir audiovizualini\xc5\xb3 medij\xc5\xb3.  _NEWLINE_S\xc4\x97kmingai vadovavo 3 komunikacijos ir informacijos krypties (\xc5\xbeurnalistikos/medij\xc5\xb3 \xc5\xa1akos) doktorantams - Aurelijai Vernickaitei (apgyn\xc4\x97 2014), D\xc5\xbeinai Donauskaitei (2015), Mantui Bra\xc5\xbei\xc5\xabnui (2017). _NEWLINE_Nuo 2008 m. - inicijuoto Vilniaus universiteto mokslo \xc5\xbeurnalo \xe2\x80\x9e\xc5\xbdurnalistikos tyrimai/Journalism Research\xe2\x80\x9c tarptautin\xc4\x97s redakcin\xc4\x97s kolegijos pirmininkas.  1993\xe2\x80\x931996 m. sta\xc5\xbeavosi Var\xc5\xa1uvos universiteto \xc5\xbdurnalistikos ir politikos moksl\xc5\xb3 fakultete; to paties universiteto baltistikos ir \xc5\xbeurnalistikos studentams skait\xc4\x97 paskaitas Lietuvos kult\xc5\xabros ir politikos istorijos (1918\xe2\x80\x931940) tema, ved\xc4\x97 seminarus. Nuo 2004 m. mokslo darb\xc5\xb3 \xc5\xbeurnalo \xe2\x80\x9eParlamento studijos\xe2\x80\x9c mokslinis redaktorius, nuo 2009 m. \xe2\x80\x93 redakcin\xc4\x97s kolegijos pirmininkas.  Nuo 2006 m. \xe2\x80\x93 VU \xc5\xbeurnalistikos bakalauro studij\xc5\xb3 programos vadovas, 2006-2008 \xe2\x80\x93 ir VU \xc5\xbeurnalistikos magistrant\xc5\xabros studij\xc5\xb3 programos komiteto pirmininkas; 2006\xe2\x80\x932007 m. vadovavo VU darbo grup\xc4\x97ms i\xc5\xa1 esm\xc4\x97s atnaujinant \xc5\xa1ias studij\xc5\xb3 programas (\xc4\xafgyvendinamas nuo 2007-09-01). Pareng\xc4\x97 k\xc5\xabrybos pramon\xc4\x97s specialistams rengti skirt\xc4\x85 studij\xc5\xb3 program\xc4\x85  K\xc5\xabrybos komunikacija; 2012-09-01 - 2014-07-01 buvo VU K\xc5\xabrybos komunikacijos bakalauro studij\xc5\xb3 programos komiteto pirmininkas._NEWLINE_Lietuvos medij\xc5\xb3 tarybos, sudarytos Kult\xc5\xabros ministro \xc4\xafsakymu, narys.\n_START_SECTION_\nDarbas Spaudos atgavimo 100-me\xc4\x8dio min\xc4\x97jimo ir Lituanistikos \xc4\xafprasminimo komisijoje\n_START_PARAGRAPH_\n2003 m. Seimo \xc5\xa0vietimo, mokslo ir kult\xc5\xabros komiteto pirmininko prof. dr. Rolando Pavilionio sprendimu tapo Lietuvi\xc5\xa1kos spaudos lotyni\xc5\xa1kais ra\xc5\xa1menimis atgavimo 100-me\xc4\x8dio min\xc4\x97jimo komisijos (pirm. Art\xc5\xabras Paulauskas, \xc4\x8ceslovas Jur\xc5\xa1\xc4\x97nas) sekretoriumi (iki tol dirbo komisijose, rengdamas trumpalaikes Steigiamojo Seimo 90-me\xc4\x8dio (pirm. Vytautas Landsbergis) ir Konstitucijos sukak\xc4\x8di\xc5\xb3 min\xc4\x97jimo (pirm. Art\xc5\xabras Paulauskas) programas). Min\xc4\x97tos sukakties programa, apr\xc4\x97pusi Lietuv\xc4\x85 ir u\xc5\xbesienio \xc5\xa1alis, strukt\xc5\xabri\xc5\xa1kai (\xc4\xafskaitant investicinius projektus) tapo plati, tod\xc4\x97l Seimo nutarimu komisijos veikl\xc4\x85 nuo 2004 m. nutarta t\xc4\x99sti suteikiant jai nauj\xc4\x85, sekretoriaus pasi\xc5\xablyt\xc4\x85 pavadinim\xc4\x85. B\xc5\xabdamas Lituanistikos tradicij\xc5\xb3 ir paveldo \xc4\xafprasminimo komisijos sekretoriumi (pirm. \xc4\x8ceslovas Jur\xc5\xa1\xc4\x97nas, \xc4\x8ceslovas Vytautas Stankevi\xc4\x8dius, Irena Degutien\xc4\x97) ir dirbdamas visuomeniniais pagrindais sudar\xc4\x97 ne tik Spaudos atgavimo 100-me\xc4\x8dio (2003-2004), bet ir kitas, tiek ma\xc5\xbeos imties, kaip Mokslo draugijos 100-me\xc4\x8dio, Vilniaus Did\xc5\xbeiojo Seimo 100-me\xc4\x8dio (2005), ir didel\xc4\x97s imties - kaip Maironio sukakties (2012) ir Kristijono Donelai\xc4\x8dio 300-\xc5\xb3j\xc5\xb3 min\xc4\x97jimo metini\xc5\xb3 (2007 - 2014) program\xc5\xb3 strukt\xc5\xabras, pateik\xc4\x97 id\xc4\x97j\xc5\xb3 bei sprendim\xc5\xb3, kaip jas \xc4\xafgyvendinti. \xc5\xa0ie pasi\xc5\xablymai buvo pagr\xc4\xafsti lituanistikos naujumo ir tarptauti\xc5\xa1kumo principais. (In: Lituanistika ir kult\xc5\xabros politika: parlamentin\xc4\x97s komisijos istorija ir ataskaita. Martyno Ma\xc5\xbevydo biblioteka, 2014). Suk\xc5\xabr\xc4\x97 svetain\xc4\x99 Lituanistika.lt , skirt\xc4\x85 Komisijos veiklos kronikai (iki 2016) pateikti; inicijavo \xc4\xaf\xc5\xbeymi\xc5\xb3 asmenybi\xc5\xb3, \xc4\xafvyki\xc5\xb3 \xc4\xafprasminim\xc4\x85 bei \xc4\xafam\xc5\xbeinim\xc4\x85 pasi\xc5\xablydamas vietas naujiems vietovard\xc5\xbeiams suteikti: Kazio \xc5\xa0kirpos al\xc4\x97ja Vilniuje (1998), Konstitucijos prospektas Vilniuje (2002), Steigiamojo Seimo aik\xc5\xa1t\xc4\x97 Kaune (2005), Antano Tum\xc4\x97no gatv\xc4\x97 Vilniuje (2005), paminklinis \xc4\xafra\xc5\xa1as Did\xc5\xbeiojo Vilniaus Seimo 100-me\xc4\x8diui prie\xc5\xa1ais Nacionalin\xc4\x99 filharmonij\xc4\x85 Vilniuje (2004), paminklin\xc4\x97 lenta Martyno Kuktos (,,Vasario 16-osios" akto) spaustuvei \xc4\xafam\xc5\xbeinti (2006, Totori\xc5\xb3 g. 20, Vilnius), paminklin\xc4\x97 lenta Vilniaus konferencijos 90-me\xc4\x8diui (2007, Basanavi\xc4\x8diaus g.13, Vilnius), kt. Komisijos nariu buvo iki 2016 m.\n_START_SECTION_\n\xc5\xbdurnalistin\xc4\x97 veikla\n_START_PARAGRAPH_\nSpaudoje bendradarbiauja nuo 1986 m. 1988-1989 m. redagavo mokom\xc4\x85j\xc4\xaf laikra\xc5\xa1t\xc4\xaf \xe2\x80\x9eUniversiteto \xc5\xbeurnalistas\xe2\x80\x9c, 1989-1990 m. Lietuvos Persitvarkymo S\xc4\x85j\xc5\xabd\xc5\xbeio Vilniaus tarybos laikra\xc5\xa1\xc4\x8dio \xe2\x80\x9eVilniaus balsas\xe2\x80\x9c redaktoriaus pavaduotojas. 1993\xe2\x80\x931996 m. gyvendamas Var\xc5\xa1uvoje bendradarbiavo dienra\xc5\xa1tyje \xe2\x80\x9eLietuvos rytas\xe2\x80\x9c, \xc5\xbeurnale \xe2\x80\x9eKult\xc5\xabros barai\xe2\x80\x9c, \xe2\x80\x9eKatalik\xc5\xb3 pasaulis\xe2\x80\x9c ir Lenkijos radijuje; paskelb\xc4\x97 publikacij\xc5\xb3 apie Lenkijos tarptautin\xc4\x99 ir vidaus politik\xc4\x85, kult\xc5\xabros rei\xc5\xa1kinius, interviu su \xc5\xbeymiais Lenkijos visuomen\xc4\x97s veik\xc4\x97jais. _NEWLINE_Pastaraisiais metais bendradarbiauja su naujien\xc5\xb3 laikra\xc5\xa1\xc4\x8diu Delfi.lt.\n_START_SECTION_\nKita k\xc5\xabrybin\xc4\x97 veikla\n_START_PARAGRAPH_\nSlapyvard\xc5\xbeiu ra\xc5\xa1o publicistikos ir gro\xc5\xbein\xc4\x99 literat\xc5\xabr\xc4\x85._NEWLINE_2008 m. para\xc5\xa1\xc4\x97 libret\xc4\x85 Algirdo Martinai\xc4\x8dio operai \xe2\x80\x9ePasaulio dangorai\xc5\xbeis\xe2\x80\x9c (skirt\xc4\x85 Vinco Kudirkos id\xc4\x97jai apie laisv\xc4\x85 Lietuvos visuomen\xc4\x99), premjera \xc4\xafvyko 2009 m. kovo 11 d.'